
REPUBLIKA HRVATSKA
TRGOVAČKI SUD U ZAGREBU
Zagreb, Amruševa 2/II							 

U  I M E  R E P U B L I K E  H R V A T S K E

R J E Š E N J E

	Trgovački sud u Zagrebu, po sucu toga suda Vesni Sremac Šoštar, u stečajnom postupku nad stečajnim dužnikom JANKOMIR NEKRETNINE d.o.o. iz Zagreba, Vladimira Filakovca 13, OIB: 68860828547, po službenoj dužnosti, dana 08. svibnja 2018. godine.

r i j e š i o  j e

	Odbacuje se prijedlog za otvaranje stečajnog postupka nad dužnikom JANKOMIR NEKRETNINE d.o.o. iz Zagreba, Vladimira Filakovca 13, OIB: 68860828547.

Obrazloženje

	Dužnik je ovome sudu, temeljem odredbi čl. 16. i 25. st. 1. Stečajnog zakona („Narodne novine“ broj 71/2015: dalje: SZ) podnio najprije prijedlog za otvaranje predstečajnog postupka.  
         Rješenjem ovog suda, broj gornji, od 1. veljače 2017. godine, otvoren je predstečajni postupak nad dužnikom JANKOMIR NEKRETNINE d.o.o. iz Zagreba, Vladimira Filakovca 13, OIB: 68860828547. Tog istog dana nastupile su i pravne posljedice otvaranja tog postupka, objavom navedenog rješenja na e-Oglasnoj ploči suda, sukladno članku 65 stavku 1 SZ-a.	
          Nadalje, rješenjem ovog suda, broj St-5991/16 od 22. svibnja 2017., pod točkom I izreke, pravomoćno je obustavljen predstečajni postupak nad uvodno naznačenim dužnikom.
          Sukladno članku 64 stavku 2 SZ-a (NN 71/15, 104/17), u slučajevima kad se steku zakonski uvjeti za obustavu predstečajnog postupka, sud će po službenoj dužnosti nastaviti postupak kao da je podnesen prijedlog za otvaranje stečajnoga postupka, osim ako utvrdi da je dužnik sposoban za plaćanje i da je ispunio sve obveze prema vjerovnicima.
          Spisu prileži potvrda FINA-e od 2.5.2018. o blokadi računa dužnika te je sud utvrdio da je dužnik u neprekidnoj blokadi ukupno 58 dana u proteklih 6 mjeseci.
          Temeljem članka 5 SZ-a stečajni postupak može se otvoriti ako sud utvrdi postojanje stečajnoga razloga. Stečajni razlozi su nesposobnost za plaćanje i prezaduženost.
          Prema članku 6 SZ-a, nesposobnost za plaćanje postoji ako dužnik ne može trajnije ispunjavati svoje dospjele novčane obveze. Okolnost da je dužnik namirio ili da može namiriti u cijelosti ili djelomično tražbine nekih vjerovnika ne znači da je sposoban za plaćanje.
Smatrat će se da je dužnik nesposoban za plaćanje:
− ako u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa
− ako nije isplatio tri uzastopne plaće koje radniku pripadaju prema ugovoru o radu, pravilniku o radu, kolektivnom ugovoru ili posebnom propisu odnosno prema drugom aktu kojim se uređuju obveze poslodavca prema radniku.
                   Postojanje okolnosti iz stavka 2. podstavka 2. toga članka SZ-a dokazuje se obračunom neisplaćene plaće koji je sastavljen u skladu s propisima. Uz obračun podnositelj prijedloga dužan je dostaviti potvrdu Ministarstva financija − Porezne uprave kojom se potvrđuje da je dostavljeni obračun o neisplati plaće sastavljen u skladu s propisima. 
                   Sukladno članku 7. SZ-a prezaduženost postoji ako je imovina dužnika pravne osobe manja od postojećih obveza.
                   Budući da sud nije utvrdio postojanje razloga nesposobnosti za plaćanje u skladu s člankom 6 SZ-a, jer je dužnik u neprekidnoj blokadi ukupno 58 dana u proteklih 6 mjeseci, prema priležećoj potvrdi FINA-e, a ne preko 60 dana, kako je to određeno člankom 6 SZ-a, to je valjalo prijedlog odbaciti temeljem odredbe čl. 115 st. 2 SZ-a i riješiti kao u izreci.

U Zagrebu, 08. svibnja 2018. godine

										SUDAC:
						Vesna Sremac Šoštar,v.r.
Za točnost otpravka
Matea Bizjak

POUKA O PRAVNOM LIJEKU: 
Protiv ovog rješenja, nezadovoljna stranka može uložiti žalbu Visokom trgovačkom sudu Republike Hrvatske u roku od 8 dana po primitku rješenja, a ulaže se putem ovog Suda u 2 primjerka za Sud i po 1 za svaku protivnu stranku. 

